奉使契丹二十八首 渡桑乾
作者：蘇轍
朝代：宋

paragraphs: 北渡桑乾冰欲結，心畏穹廬三尺雪。
南渡桑乾風始和，冰開易水應生波。
穹廬雪落我未到，到時堅白如磐陀。
會同出入凡十日，腥羶酸薄不可食。
羊脩乳粥差便人，風隧沙場不宜客。
相携走馬渡桑乾，旌旆一返無由還。
胡人送客不忍去，久安和好依中原。
年年相送桑乾上，欲話白溝一惆悵。